Politik - (page 10) - GWAKAFWIKA REVOLISYON\nPar SHAKA (Gwakafwika) le 21 Avril 2011 à 15:04\nAdan on sel konba pou nou rézisté\nLagwadloup sé tan-nou\nLagwadloup sé pa ta yo\nYo pé ké fè sa yo vlé\nAdan péyi an-nou\nPar SHAKA (Gwakafwika) le 11 Avril 2011 à 20:24\nLarmé kolonyal fwansé\narèsté Laurent Gbagbo\nprézidan a Kòtdivwa\nJòd-la sè é fwè Gwadloup, an ka apwann léta kolonyal fwansé mèt lapat asi Laurent Gbagbo, prézidan nòmalman a on péyi souvren. A pa sarkozy prézidan a fwansé ki té déklaré on jou, zafè a Fwansafwik sa fini? Nou ka konstaté jòd-la a pa vré! Kòtdivwa pa on péyi endépandan sé on téritwa outrèmè fwansé!\nSa ka fan pli chyé la, sé vwè LONI an konplosité èvè fwansé!\nLiGTG é FKNG : Lendépandans ba péyi Gwadloup!\nPar SHAKA (Gwakafwika) le 11 Avril 2011 à 15:07\nModòd a-yo : lendépandans ba péyi Gwadloup!\nAdan kongré a LiGTG é ta FKNG ki bout simenn pasé, militan a-yo mété adan rézolisyon a-yo, lendépandans é souvrènté ba péyi Gwadloup!\nLendépandans a pa lè ou ka viv tousèl a-w! Lendépandans sé lyanné-w èvè dòt péyi (rélasyon ékonomik, diplomatik...)! Lendépandans, sé pòté solidarité ba dòt péyi, sé osi wousivwè solidarité a dòt péyi padavwa sa ka rivé vou pé rivé vwazen a-w osi!\nKouté an midi-la é oswè-la adan jounal a RTB, déklarasyon final a sèkrétè jénéral a LiGTG é pòt-pawòl a LKP, kanmarad Eli Domota. Sa fò, fò, fò! Sé yonn adan pli bèl déklarasyon kanmarad-la ja voyé!\nFKNG li kant a-y anbout a kongré a-y, désidé on kréyasyon a on drapo Gwadloup èvè tout sé òganizasyon patriyotik é èvè pèp Gwadloup!\nPar SHAKA (Gwakafwika) le 5 Avril 2011 à 00:55\nRoch Wamytan é Oscar Temaru kay menné péyi\na-yo asi chimen a lalibèté?\nListwa pa ka fè dèyè é an ka èspéré sé douvan i kay. Dé endépandantis pwan pwès an menm moman-la tèt a péyi a-yo an Kanaky é an Polinézi. Roch Wamytan (UC-FLNKS) pou Kanaky é Oscar Temaru (UPLD) pou Polinézi. On bèl nouvèl toubòlman! Mé an ka èspéré sé dé gwan nonm-lasa pé ké lésé fwansé pyéjé yo kon yo té pyéjé misyé Alfred Marie-Jeanne Matnik. Pawti a Marie-Jeanne (MIM) rété 12 lanné an tèt a réjyon Matnik é péyi-lasa, pa menm lotonòmi i pwan. Pétèt asi Letchimy, Matnik ké vin otonòm mé biten-lasa dwèt ké fèt an dé tan. Awtik 73-la avan é apré ta 74-la.\nÈvè mésyé Wamytan é Temaru, ès Kanaky é Polinézi ké pwan chimen a lémansipasyon? Nou ké la pou nou vwè!\nViktwa ba sé pwogésis-la\nPar SHAKA (Gwakafwika) le 28 Mars 2011 à 14:30\nJean-Marie Hubert (UPLG), José Toribio (PSG) é Chantal Lérus (FRAPP)\nkochi bèk a moun a Lirèl yè swa!\nDézyèm tou a kantonal an péyi an-nou bout é moun a Lirèl pa rivé pèsé. Yo tout pèd douvan rèprézantan a sa yo kriyé "La gauche alternative". Pèp-la komansé konpwann! I komansé konpwann davwa i sav fò pa nou pèp Gwadloup konté asi moun ka gadé enki manda a-yo! On bèl biten pou divini a péyi-la. Nou ka èspéré pèp-la ké konpwann sé adan chimen a lémansipasyon péyi-la ké vwè douvan-y. Konba dèyè poko mannyé!